Iepirkumu komisijas 2026.gada 31.jūlija sēdē
apstiprinātās atbildes Nr.2 uz jautājumiem
par iepirkuma “Saimniecības, remonta, celtniecības materiālu un citu sadzīves preču iegāde”, identifikācijas Nr. RNP 2026/68, nolikumu 
	Nr.p.k.

	Norādām, ka Iepirkuma nolikumā ir noteikts, ka līguma slēgšanas tiesības tiks piešķirtas saimnieciski visizdevīgākajam piedāvājumam ar zemāko cenu. Vienlaikus finanšu piedāvājumā pretendentiem ir jānorāda tikai atlaide (%) no preces cenas veikalā vai interneta veikalā.
Šāda pieeja var radīt situāciju, kad nav iespējams objektīvi salīdzināt pretendentu faktiskās cenas, jo:
-Atlaides apmērs pats par sevi nenorāda gala cenu, kuru Pasūtītājs maksās par preci.
-Dažādiem pretendentiem var būt atšķirīgas sākotnējās (plaukta vai interneta) cenas vienai un tai pašai precei.
-Lielāka procentuālā atlaide ne vienmēr nodrošina zemāku gala cenu. Piemēram, pretendents ar augstāku sākotnējo cenu un 30 % atlaidi var piedāvāt augstāku gala cenu nekā pretendents ar zemāku sākotnējo cenu un 10 % atlaidi.
-Dokumentācijā nav aprakstīta vērtēšanas metodika vai matemātiskā formula, pēc kuras no piedāvātajām atlaidēm tiks noteikts uzvarētājs.
Līdz ar to pastāv risks, ka iepirkuma dokumentācija nenodrošina pietiekamu skaidrību par piedāvājumu vērtēšanas kārtību un neļauj pretendentiem viennozīmīgi saprast, kā tiks noteikts saimnieciski visizdevīgākais piedāvājums.
Lai nodrošinātu vienlīdzīgu attieksmi pret pretendentiem, caurskatāmību un objektīvu piedāvājumu salīdzināšanu, lūdzu iepirkuma komisiju izvērtēt iespēju:
· precizēt finanšu piedāvājuma vērtēšanas metodiku un norādīt konkrētu aprēķina formulu;
· paskaidrot, kā tiks noteikta "zemākā cena", ja finanšu piedāvājumā tiek vērtētas tikai atlaides;
· apsvērt iespēju vērtēšanai izmantot reprezentatīvu preču grozu ar fiksētām precēm un daudzumiem, aprēķinot kopējo piedāvājuma cenu;
· vai arī noteikt citu objektīvu metodiku, kas ļautu salīdzināt pretendentu faktiskās gala cenas, nevis tikai deklarēto atlaižu apmēru.
Šādi precizējumi palīdzētu  nodrošināt iepirkuma procedūras atbilstību caurskatāmības, vienlīdzīgas attieksmes un objektīvas vērtēšanas principiem, kā arī mazinātu iespējamu strīdu risku iepirkuma procedūras laikā.




	Komisija norāda, ka vērtēšanas metode noteikta, ņemot vērā iepirkuma priekšmeta specifiku – nepieciešamību nodrošināt iespēju iegādāties plašu un mainīgu saimniecības, remonta, celtniecības materiālu un citu sadzīves preču klāstu, kura konkrētais sortiments un apjoms līguma darbības laikā iepriekš objektīvi nav nosakāms.
Pasūtītājam ir tiesības izvēlēties konkrētā iepirkuma priekšmetam atbilstošu piedāvājumu vērtēšanas kārtību, ja tā ir iepriekš noteikta iepirkuma dokumentācijā, piemērojama vienādi visiem pretendentiem un atbilst Publisko iepirkumu likumā noteiktajiem pamatprincipiem.
Konkrētajā iepirkumā finanšu piedāvājumā pretendentiem ir noteikta prasība norādīt piedāvāto atlaides procentu, kas tiks piemērots pretendenta noteiktajām preču cenām. Minētā kārtība ir vienāda visiem pretendentiem un nodrošina iespēju salīdzināt iesniegtos piedāvājumus atbilstoši iepirkuma dokumentācijā iepriekš noteiktajam kritērijam un vērtējamais kritērijs ir piedāvātā lielāka atlaide.
Ņemot vērā minēto, Komisija nepiekrīt mainīt noteikto finanšu piedāvājuma vērtēšanas kārtību.




